b"\n_START_ARTICLE_\nBlanqueta (olivera)\n_START_PARAGRAPH_\nLa Blanqueta \xc3\xa9s una varietat conreada d'olivera. La seva denominaci\xc3\xb3 fa refer\xc3\xa8ncia al color blanc del fruit en maduraci\xc3\xb3. \xc3\x89s tamb\xc3\xa9 coneguda amb els noms de blanc roig, blanc vermell, blanquilla i del Catllar.\n_START_SECTION_\nDistribuci\xc3\xb3\n_START_PARAGRAPH_\nOcupa unes 17.000 hect\xc3\xa0rees principalment a les prov\xc3\xadncies d'Alacant Val\xc3\xa8ncia i M\xc3\xbarcia. Tamb\xc3\xa9 \xc3\xa9s present, per\xc3\xb2 amb poca superf\xc3\xadcie, a Catalunya (Vall\xc3\xa8s Occidental amb el 70% de la producci\xc3\xb3, Baix Camp i Tarragon\xc3\xa8s) on va ser introdu\xc3\xafda als anys 50.\n_START_SECTION_\nCaracter\xc3\xadstiques agron\xc3\xb2miques\n_START_PARAGRAPH_\n\xc3\x89s un arbre poc vigor\xc3\xb3s el que implica que creix a poc a poc i fa ramificacions curtes. Tamb\xc3\xa9 \xc3\xa9s una varietat r\xc3\xbastega, ja que resisteix a l'aridesa i relativament al fred comparada amb altres varietats d'olivera. La capacitat d'arrelament per estaquillat semilleny\xc3\xb3s \xc3\xa9s bastant bona._NEWLINE_La productivitat \xc3\xa9s alta i de car\xc3\xa0cter constant, ja que no \xc3\xa9s gaire afectada pel fenomen de la contranyada\n_START_SECTION_\nCollita\n_START_PARAGRAPH_\nL'\xc3\xa8poca de maduraci\xc3\xb3 dels fruits \xc3\xa9s mitjana-tardana, molt esglaonada, i la for\xc3\xa7a al despreniment \xc3\xa9s relativament elevada, cosa que, juntament amb el baix pes de l'oliva, fa que sigui dif\xc3\xadcil de collir mec\xc3\xa0nicament amb el m\xc3\xa8tode de vibraci\xc3\xb3 dels troncs. Per\xc3\xb2 \xc3\xa9s de bona classe i agrada molt i t\xc3\xa9 una demanda bastant alta. El fruit es presenta en ramells i t\xc3\xa9 un elevat rendiment.\n_START_SECTION_\nCaracter\xc3\xadstiques de l'oli produ\xc3\xaft\n_START_PARAGRAPH_\nFa un oli dol\xc3\xa7 i fruitat de molt baixa estabilitat per tant es torna ranci abans que l'oli d'altres varietats d'olivera. T\xc3\xa9 un contingut elevat d'\xc3\xa0cid linoleic i polifenols totals."